यात्रा के बाद निमाड़ उत्सव में शामिल होंगे मुख्यमंत्री
4 मार्च की शाम 5.30 बजे हेलिकाप्टर से आकर रात 9 बजे बाद कार से लौटेंगे
भास्कर संवाददाता | खरगोन
नमामि देवी नर्मदा सेवा यात्रा 4 मार्च को महेश्वर पहुंचेगी। इसमें मुख्यमंत्री शिवराजसिंह चौहान भी आएंगे। तय कार्यक्रम के मुताबिक मुख्यमंत्री महेश्वर में साढ़े तीन घंटे रहेंगे। वे नर्मदा सेवा यात्रा, नर्मदा घाट पर आरती के अलावा एक दिनी निमाड़ उत्सव के सांस्कृतिक कार्यक्रम में भी सहभागिता कर सकते हैं। शाम 5.30 बजे हेलिकाप्टर से आकर कार्यक्रम बाद कार से लौटेंगे। यहां इस साल के निमाड़ उत्सव में गायिका अलका याग्निक शामिल होंगी।
नर्मदा सेवा यात्रा बड़ी से खरगोन जिले में प्रवेश करेगी। 7 मार्च को बड़वाह के नावघाटखेड़ी में जनसंवाद भी होना है। मुख्यमंत्री के जनसंवाद में केंद्रीय मंत्री थावरचंद गेहलोत के अलावा सिने अभिनेता रघुवीर यादव, गजल गायिका पिनाज मसानी व सामाजिक कार्यकर्ता पासा पटेल भी शामिल हो रहे हैं। उधर, महेश्वर शहर में निमाड़ उत्सव को निरस्त करने को लेकर महेश्वर के कार्तिक जोशी ने इंदौर हाईकोर्ट में याचिका लगाई है। इसकी सुनवाई 3 मार्च को होगी। याचिका में परीक्षाओं के बीच में कार्यक्रम रखने पर आपत्ति जाहिर की गई है। इस मामले में कलेक्टर अशोक वर्मा का कहना है निमाड़ उत्सव शनिवार को नर्मदा सेवा यात्रा के साथ हो रहा है। अगले दिन रविवार को भी छुट्टी है। इसमें पढ़ाई प्रभावित होने जैसी कोई बात नहीं लगती है।
निमाड़ उत्सव में यह है प्रस्तावित
निमाड़ उत्सव का मंच अहिल्या घाट पर तैयार हो रहा है। इस मंच पर काठी, गणगौर, बरेली व आदिवासी लोकनृत्य दल कलाकारों की टीम प्रस्तुतियां देंगे। महेश्वर (शिव) पर आधारित भरत नाट्यम की संध्या पुरेचा मुंबई व उनका दल प्रस्तुति देगा। इसके साथ ही गायिका अलका याग्निक की सांस्कृतिक, धार्मिक व राष्ट्रीय प्रस्तुतियां होंगी।
hin_Deva hin_Deva mag_Deva hin_Deva hin_Deva hin_Deva hin_Deva